text: I I.
  Argumentum ergo legis fuit, ΜΗ ΜΝΗΣΙΚΑΚΕΙΝ; ΜΗΤΕ ΑΔΙΚΟΝ ΜΗΤΕ ΔΕΓΕΙΝ: Omnem memoriam injuriarum oblivione delento. Neque fas, neque nefas memoranto. Atque ea mox & ab omni multitudine, & singulatim à Iudicibus ac Senatu, solemnibus juramentis confirmata est. quorum formulae apud Andocidem, Rhetorem Graecum, Oratione, quae de Mysteriis scripta est, adhuc leguntur, & hic necessario repraesentandae sunt. Jurabant omnes; ΟΥ ΜΝΗΣΙΚΑΚΗΣΩ ΤΩΝ ΠΟΛΙΤΩΝ ΟΥΔΕΝΙ, ΠΛΗΝ ΤΩΝ ΤΡΙΑΚΟΝΤΑ ΚΑΙ ΤΩΝ ΕΝΔΕΚΑ, ΟΥΔΕ ΤΟΥΤΩΝ, ΟΣ ΑΝ ΕΘΕΛΟΙΕΥΘΥΝΑΣ ΔΙΔΟΝΑΙ ΤΗΣ ΑΡΧΗΣ, ΗΣ ΗΡΞΕΝ; Injurias à civium aliquo Reipublicae, mihi, civibusve aliis factas nunquam reminiscar, exceptis quas triginta tyranni & undecem viri fecere. Quin verò & has ad animum non revocabo, si modo administrati à se imperii reddere rationem voluerint: Senatores; ΟΥ ΔΕΞΟΜΑΙ ΕΝΔΕΙΞΙΝ, ΟΥΔΕ ΑΠΑΓΩΓΗΝ ΕΝΕΚΑ ΤΩΝ ΠΡΩΤΕΡΟΝ ΓΕΓΕΝΟΜΕΝΩΝ, ΠΛΗΝ ΤΩΝ  ΨΕΥΓΟΝΤΩΝ; Non recipiam indicium aut accusationem, eorum nomine, quae hactenus facta sunt, nisi de exulibus: Iudices: ΟΥ ΜΝΗΣΙΚΑΚΗΣΩ, ΟΥΔΕ ΑΛΛΟ- ΠΕΙΣΟΜΑΙ, ΨΗΦΙΟΥΜΑΙ ΔΕ ΚΑΤΑ ΤΟΥΣ ΚΑΙΜΕΝΟΥΣ ΝΟΜΟΥΣ; Non subibit me malorum, quae evenerunt, memoria; neque in aliam unquam sententiam concedam quo minus judicia exerceam secundùm latas jam leges. Neque in alium finem mox rogata ab Archino lex, & admissa est; Si quis in jus vocat adversus hoc jusjurandum, reus exceptione utitor; eâque de re Archontes primum judicia reddunto: prior qui exceptione utitur dicito: qui caußâ ceciderit epobelia multator. Haec enim ejus sententia apud Isocratem exstat. Ex quibus satis apertum est, Amnestiâ à Thrasybulo sancitâ, & multitudini probata, omnem, etiam caetera justissimam, actionem, civilium motuum ac bellorum injuriarumque nomine instituendam, Magistratibus in cives, ac civibus in Magistratus & cives, omnino clausam fuisse ac praecisam. Id verò institutum haud modo eventu, pace Atheniensium Reip. sic redonatâ, illustre fuit; sed & ratio probat, & à cautissimis quibusque ac optimis quavis occasione merito laudatur in exemplum; hac nostrâ cumprimis aetate, quae sub bellis civilibus, per tot jam annos omnem prope agitantibus & evertentibus Europam, inter tot florentissimarum gentium excidia, tot
  --- effera, ignota, horrida,Tremenda coelo pariter ac terris mala,prope defecit. Et cum ea adhuc sit principum, aliorumque contumacia, ut prius homines, quàm odia, & injuriae, & lubido ultionis defutura videantur, salutaris adeò ac necessarii remedii indolem usumque propius paullo nunc introspicere, haud pigendae operae, vel ab hoc tempore alienum erit.